PATVIRTINTA

Vilniaus Petro Vileišio progimnazijos

direktoriaus 2019 m. rugpjūčio 30 d.

įsakymu Nr. V-127

**VILNIAUS PETRO VILEIŠIO PROGIMNAZIJOS**

**1–4 KLASIŲ MOKINIŲ**

**PAŽANGOS IR PASIEKIMŲ VERTINIMO TVARKOS APRAŠAS**

**I. BENDROSIOS NUOSTATOS**

1. Vilniaus Petro Vileišio progimnazijos mokinių pažangos ir pasiekimų vertinimo tvarkos aprašas (toliau – tvarkos aprašas) nustato mokinių mokymosi pažangos ir pasiekimų vertinimą, įsivertinimą, kontrolinių darbų tvarką, tėvų (globėjų, rūpintojų) informavimą apie mokinių mokymosi pažangą ir pasiekimus.

2. Tvarkos apraše aptariami vertinimo tikslai ir uždaviniai, nuostatos ir principai, vertinimas ugdymo procese, įvertinimų fiksavimas, tėvų (globėjų, rūpintojų) informavimas.

3. Mokinių pažangos ir pasiekimų vertinimo tvarkos aprašas parengtas vadovaujantis Pradinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433, Lietuvių kalbos pradinio ugdymo bendrąja programa, patvirtinta Lietuvos Respublikos švietimo ir mokslo ministro 2016 m. sausio 25 d. įsakymu Nr.V-46, Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2012 m. gegužės 8 d. įsakymo Nr. V-766, mokyklos administracijos, mokytojų, tėvų (globėjų, rūpintojų) ir mokinių susitarimais.

4. Tvarkos apraše vartojamos sąvokos:

4.1. **Vertinimas** – nuolatinis informacijos apie mokinių mokymosi pažangą ir pasiekimus kaupimo, interpretavimo ir apibendrinimo procesas.

4.2. **Įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą.

4.3. **Įsivertinimas** (refleksija) – paties mokinio daromi sprendimai apie daromą pažangą bei pasiekimus.

4.4. **Individualios pažangos** (idiografinis) vertinimas – vertinimo principas, pagal kurį lyginant dabartinius mokinio pasiekimus su ankstesniaisiais stebima ir vertinama daroma pažanga.

4.5**. Formuojamasis** vertinimas – nuolatinis vertinimas ugdymo(si) procese, teikiantis abipusį grįžtamąjį ryšį, padedantis mokiniui gerinti mokymą(si), nukreipiantis, ką reikia išmokti, leidžiantis mokytojui pritaikyti mokymą, siekiant kuo geresnių rezultatų.

4.6. **Diagnostinis** vertinimas – vertinimas, kuriuo išsiaiškinami mokinio pasiekimai ir tam tikru mokymosi metu (baigus temą, kursą) padaryta pažanga, numatomos tolesnio mokymosi galimybės, pagalba sunkumams įveikti.

4.7. **Apibendrinamasis** sumuojamasis vertinimas – vertinimas naudojamas formaliai patvirtinti mokinio ugdymosi rezultatus, baigus programą, kursą.

4.8. **Norminis** vertinimas – sudaro galimybes palyginti mokinių pasiekimus.

4.9. **Kriterinis** vertinimas – vertinimas, kurio pagrindas – tam tikri kriterijai, su kuriais lyginami mokinio pasiekimai.

4.10. **Vertinimo kriterijai** – mokinių pasiekimus pagal Bendrąsias programas atitinkantys, individualiose mokytojų vertinimo metodikose numatyti užduočių atlikimo kriterijai.

**II. VERTINIMO PASKIRTIS**

5. Mokiniui (įsi)vertinimas padeda pažinti save, suprasti savo stipriąsias ir silpnąsias puses, įvertinti savo pasiekimų lygmenį, plėtoti dalykines ir bendrąsias (asmeninę, socialinę, komunikacinę, pažinimo, iniciatyvumo ir kūrybiškumo bei mokėjimo mokytis) kompetencijas, kelti mokymosi motyvaciją, ugdyti norą ir poreikį nuolat tobulėti.

6. Mokytojui vertinimas padeda įvertinti kiekvieno mokinio pasiekimus ir individualią pažangą, įžvelgti mokinio mokymosi galimybes, nustatyti mokymosi sunkumus bei spragas, diferencijuoti ir individualizuoti darbą, nustatyti ugdymo programos ar mokymo metodo efektyvumą.

**III. VERTINIMO TIKSLAI IR UŽDAVINIAI**

7. Padėti *mokiniui* mokytis ir bręsti kaip asmenybei, kelti mokymosi tikslus ir stiprinti mokymosi motyvaciją.

8. Padėti *mokytojui*įžvelgti mokinio mokymosi galimybes, parinkti ugdymo turinį ir metodus, įvertinti visuminį ugdymo proceso rezultatą.

9. Suteikti *tėvams* informaciją apie jų vaiko pasiekimus ir daromą pažangą, mokymosi problemas ir galimus jų įveikimo būdus.

10. Sudaryti galimybę *mokyklai* įsivertinti ankstesnių pasiekimų veiksmingumą ir savo darbo kokybę, numatyti raidos perspektyvą.

**IV. VERTINIMO NUOSTATOS IR PRINCIPAI**

11. Vertinimo procedūros ir metodikos grindžiamos humaniškumo ir individualizavimo nuostatomis. Vertinimas turi skatinti mokinių iniciatyvumą, kūrybiškumą.

12. Vertinimo principai: tikslingumas (vertinimo metodai atitinka mokymosi turinį); objektyvumas (siekiama kuo didesnio vertinimo patikimumo); aiškumas (vertinimas grindžiamas aiškiais, mokiniams suprantamais kriterijais); informatyvumas (vertinimo informacija aiški, išsami, savalaikė).

13. Vertinimas *pozityvus,* žadinantis mokinio pasitikėjimą savo jėgomis, keliantis mokymosi motyvaciją.

14. Vertinimo procesas *tikslingas* ir *kryptingas*, padedantis vaikui siekti geresnių rezultatų, padedantis socializacijai.

15. Vertinimas *laiku* parodo, kad matoma ir džiaugiamasi vaiko pastangomis ir pasiektais rezultatais.

16. Vertinimas – *individualizuotas.* Diagnozuojama individuali pažanga, lyginant su ankstesniais mokinio rezultatais.

17. Vertinimo *objektas* – mokinio įgyta kompetencija(gebėjimai pasinaudoti įgytomis žiniomis, demonstruoti įgytus įgūdžius, panaudoti turimą patirtį, mąstyti, spręsti problemas, rinkti ir apdoroti reikalingą informaciją, ją fiksuoti ir pristatyti kitiems, atlikti paprastus stebėjimus, bandymus).

**V. VERTINIMAS UGDYMO PROCESE**

18. Pradinių klasių mokinių pasiekimų vertinimas grindžiamas **idiografiniu** principu (*individualios pažangos*)**.**

19. Pradinio ugdymo procese prioritetas teikiamas mokymąsi palaikančiam vertinimui, kai vertinami mokinio individualūs pasiekimai ir pažanga.

20. Ugdymo procese mokinio pasiekimai ir daroma pažanga vertinama nuolat: stebima mokinio turima patirtis, poreikiai, išgalės, galimybės; ugdymas pritaikomas pagal jo poreikius. Pasiektų rezultatų įvertinimui periodiškai skiriamos užduotys ir patikrinama, ko mokiniai jau yra pasiekę, kokios likusios spragos – daromas sprendimas dėl tolesnio ugdymo.

21. *Situacijos įvertinimas.* Įvertinamas bendras klasės lygis.

22. *Vertinimo planavimas.* Įvertinamos mokinių individualios ugdymosi išgalės ir galimybė pasiekti ilgalaikius (metų) ugdymo tikslus. Numatomi apibendrinti ugdymosi pasiekimai mokslo metų pabaigoje.

23. *Fiksavimas.* Fiksuojami apibendrinti vertinimo rezultatai mokslo metų (pusmečio) pabaigoje. Vertinimo informacija raštu pateikiama elektroniniame dienyne, mokinio pasiekimų vertinimo aplanke kaupiamuose darbuose, ataskaitose ir asmens bylose. Mokinių pasiekimų vertinimo fiksavimas elektroniniame dienyne.

|  |  |
| --- | --- |
| Dalyko savaitinių pamokų skaičius | Minimalus įvertinimų skaičius per mėnesį |
| 1 | 1 |
| 2 | 2 |
| 4 - 5 | 3 - 4 |
| 7 - 8 | 4 - 5 |

24. *Informavimas*. Apie mokinių ugdymosi pasiekimus, siekiant ilgalaikių ugdymo tikslų, informuojami mokiniai, jų tėvai, mokyklos administracija, kiti tos klasės mokytojai.

25. *Refleksija.* Reflektuojami ilgalaikiai mokinių ugdymosi pasiekimai. Vertinimo rezultatai aptariami pradinių klasių metodinėje grupėje, mokyklos Metodinėje taryboje, Mokytojų taryboje.

26. *Vertinimas ugdant.* Numatomi diagnostinio ir apibendrinamojo vertinimo būdai, formos, dažnis. Atliekamas **formuojamasis, diagnostinis ir apibendrinamasis** vertinimas.

27. Mokinių darbų tikrinimas.

27.1. I - ose klasėse:

27.1.1. tikrinamas naujai išmoktų raidžių rašymas (eilutėje pažymima keletas taisyklingiausiai parašytų raidžių), skaitmenų taisyklingas rašymas.

27.1.2. taisomas *netaisyklingas* raidžių jungimas.

27.1.3. patikrinamuosiuose rašto darbuose ištaisomos visos klaidos.

27.2. II - ose klasėse:

27.2.1. tikrinami ir įvertinami visi kontroliniai darbai (testai, diktantai, matematikos kontroliniai).

27.2.2. temai skirtuose pratybų sąsiuvinio puslapiuose tikrinama bent *viena* mokytojo pasirinkta užduotis, leidžianti įvertinti mokinio darbą.

27.3. III – IV- ose klasėse:

27.3.1. tikrinami ir įvertinami visi kontroliniai darbai (testai, diktantai, matematikos kontroliniai).

27.3.2. pratybų sąsiuviniuose tikrinamos mokytojo pasirinktos užduotys;

27.3.3. tikrinant kūrybinius darbus, vertinama *teksto turinys, struktūra, kalbinė raiška ir raštingumas.*

27.3.4. namų darbai tikrinami klasės mokytojo pasirinktais būdais.

**28. Formuojamasis vertinimas.** Didžioji dalis (apie 90%) vertinimo informacijos mokiniams pateikiama žodžiu.

29. Lipdukai (jeigu klijuojami sąsiuviniuose pagal mokytojo pasirinkimą) yra tik kaip paskatinamoji priemonė mokiniui už atliktą darbą.

30. Skaitymo gebėjimų vertinimas. Skaitymo gebėjimai visada vertinami žodžiu mokiniui, o tėvams pagal poreikius, nurodant konkrečius vaiko pasiekimus (*pvz.: skaitymo sklandumą, atsakymų į teksto klausimus teisingumą, įdomią nuomonę apie skaitytą kūrinį ir pan*.) ir spragas (*pvz.: intonavimo trūkumai, neatidus skaitymas, nes negebėjo rasti tekste aprašymo elementų ir pan*.).

**31. Diagnostinis vertinimas** pagal iš anksto su mokiniais aptartus vertinimo kriterijus paprastai atliekamas tam tikro ugdymo(si) etapo (temos, kurso) pradžioje ir pabaigoje, siekiant diagnozuoti esamą situaciją: nustatyti mokinio pasiekimus ir padarytą pažangą bei numatyti tolesnio mokymosi galimybes.

31.1. atsižvelgiant į vertinimo tikslą, gali būti taikomi įvairūs diagnostinio vertinimo metodai: kontroliniai, testai, praktinės ar kūrybinės užduotys, projektiniai darbai.

31.2. mokiniams per dieną neskiriamas daugiau nei vienas diagnostinis darbas.

31.3. kontroliniai darbai neskiriami pirmą dieną po atostogų ir paskutinę dieną prieš atostogas.

31.4. apie kontrolinį darbą mokiniai informuojami prieš kelias dienas.

31.5. mokinys, nerašęs kontrolinio darbo, turi atsiskaityti per 2 savaites.

31.6. lietuvių kalbos kontroliniai diktantai vertinami analizuojant mokinio padarytas klaidas ir pateikiant rekomendacijas tolesniam mokymuisi šalia mokinio darbo.

31.7. lietuvių kalbos diktantų apimtis:

|  |  |
| --- | --- |
| Klasė | Diktanto žodžių apimtis |
| 1klasė (poelementorinis laikotarpis) | 20 žodžių |
| 2 klasė | 30-50 žodžių |
| 3 klasė | 50-70 žodžių |
| 4 klasė | 70-90 žodžių |

31.8. diktantų vertinimas:

|  |  |
| --- | --- |
| Apibūdinimas | Klaidų skaičius |
| Mokinio žinios ir gebėjimai atitinka **aukštesniojo** lygio požymius,  nurodytus lietuvių kalbos pradinio ugdymo bendrojoje programoje. | 0-2 |
| Mokinio žinios ir gebėjimai atitinka **pagrindinio** lygio požymius,  nurodytus lietuvių kalbos pradinio ugdymo bendrojoje programoje. | 3-5 |
| Mokinio žinios ir gebėjimai atitinka **patenkinamo** lygio požymius,  nurodytus lietuvių kalbos pradinio ugdymo bendrojoje programoje. | 6-10 |
| Mokinio žinios ir gebėjimai **neatitinka** **patenkinamo** lygio požymių,  nurodytus lietuvių kalbos pradinio ugdymo bendrojoje programoje. | 11 ir daugiau |

31.9. lietuvių kalbos kūrybinių darbų (rašiniai, atpasakojimai ir kt.) vertinimas, atsižvelgiant į teksto turinį, struktūrą, kalbinę raišką ir raštingumą:

|  |  |  |
| --- | --- | --- |
| Rašinio vertinimo aspektai | | Taškų skaičius |
| Teksto turinys | Atsižvelgimas į užduoties reikalavimus | 3 |
| Temos atskleidimas | 3 |
| Nuoseklumas ir vientisumas | 3 |
| Teksto struktūra | Pasakojimo pavadinimas | 1 |
| Išskirtos teksto dalys: pradžia – įvykių raida - pabaiga | 3 |
| Kalbinė raiška | Kalbos aiškumas, sklandumas, vaizdingumas, sakinių įvairovė. | 3 |
| Raštingumas | Išmoktų rašybos ir skyrybos taisyklių taikymas | 4 |
| Iš viso: | | **20** taškų |

31.10. diagnostiniam vertinimui (lietuvių kalbos, matematikos, pasaulio pažinimo) mokytojas gali naudoti pratybų ir testų sąsiuviniuose pateiktas užduotis arba sudaryti testus pats, nurodydamas galimus surinkti taškus, priklausomai nuo užduoties sudėtingumo.

31.11. kontroliniai darbai, testai, savarankiški darbai vertinami taškais, nurodant mokinio surinktų taškų ir galimų surinkti taškų skaičių. Šalia rašomas trumpas mokytojo komentaras.

31.12. testų vertinimas:

|  |  |
| --- | --- |
| Apibūdinimas | Teisingų atsakymų apimtis procentais |
| Mokinio žinios ir gebėjimai atitinka **aukštesniojo** lygio požymius, nurodytus Pradinio ugdymo bendrojoje programoje. | 100-86 % |
| Mokinio žinios ir gebėjimai atitinka **pagrindinio** lygio požymius, nurodytus Pradinio ugdymo bendrojoje programoje. | 85-56 % |
| Mokinio žinios ir gebėjimai atitinka **patenkinamo** lygio požymius, nurodytus Pradinio ugdymo bendrojoje programoje. | 55-36 % |
| Mokinio žinios ir gebėjimai  **neatitinka** **patenkinamo** lygio požymių, nurodytų Pradinio ugdymo bendrojoje programoje. | 35 % ir mažiau |

31.13. diagnostinių darbų įvertinimai fiksuojami elektroniniame dienyne.

31.14. mokinių parašyti diagnostiniai darbai aptariami klasėje, tačiau nekomentuojami atskirai, o nurodomos esminės klaidos ir kaip jos turi būti taisomos. Mokiniams, kurie parašė darbą be klaidų, mokytojai gali siūlyti atlikti kitas užduotis. Mokiniai nelyginami tarpusavyje.

31.15. diagnostiniai darbai kaupiami mokinio pasiekimų vertinimo aplanke.

**32. Apibendrinamasis vertinimas.** Mokinio pusmečio dalykų vertinimai nustatomi apibendrinant mokinio padarytą pažangą per mokykloje nustatytą ugdymo laikotarpį (pusmetį), orientuojantis į Bendrojoje programoje aprašytus mokinių pasiekimų lygių požymius.

33. Mokytojas visą pusmetį stebi, fiksuoja mokinio pažangą, pasiekimus ir pusmečio gale apibendrina pusmečio rezultatus bei įvertina – nurodo mokinio pasiekimų lygį (aukštesnysis – **a**, pagrindinis– **pg**, patenkinamas – **pt**, nepatenkinamas – **npt**).

34. Dorinio ugdymo dalykuose rašoma– **pp***(padarė pažangą* ) arba ***np*** *(nepadarė pažangos*).

35.Mokiniui, baigiant pradinio ugdymo programą, mokytojas parengia mokinio Pradinio ugdymo programos baigimo pasiekimų ir pažangos vertinimo aprašą, kuris padeda užtikrinti kiekvieno mokinio sėkmingą perėjimą prie mokymosi pagal pagrindinio ugdymo programą.

36. Mokiniams sėkmingai baigusiems pradinio ugdymo programą įteikiamas Pradinio išsilavinimo

pažymėjimas.

**37. Mokinių įsivertinimas.** Į vertinimą mokiniai įtraukiami reguliariai. Įsivertinant mokiniui svarbu refleksija (savianalizė): savo minčių, veiksmų, vertybių kritiškas pergalvojimas ir analizavimas.

37.1. mokytojas skatina mokinius analizuoti savo klaidas, parašyti savo įsivertinimą po atliktu darbu mokytojo pasiūlyta forma.

37.2. mokiniai aplankuose renka savo darbus: I ir II pusmečio apibendrinamuosius darbus, standartizuotų testų rezultatus, kontrolinius testus bei darbus, kurie yra įvertinti ir leidžia daryti išvadas apie mokinio pažangą.

37.3. mokiniai fiksuoja savo pasiekimus mokinio asmeninės pažangos lapuose I ir II pusmečio pabaigoje.

**VI. TĖVŲ INFORMAVIMAS APIE MOKINIO DAROMĄ PAŽANGĄ**

38. Tėvai (globėjai, rūpintojai) apie mokinio daromą pažangą ir pasiekimus yra informuojami:

38.1. kiekvieną mėnesį įrašais sąsiuviniuose ir elektroniniame dienyne;

38.2. individualių pokalbių ar susitikimų su tėvais metu, aptariant mokinio pasiekimus, daromą pažangą, socialinius gebėjimus ir įsivertinimą.

38.3. du kartus per mokslo metus organizuojamuose klasės mokinių tėvų susirinkimuose aptariami apibendrinti klasės pažangumo rezultatai.

**VII. SPECIALIŲJŲ UGDYMOSI POREIKIŲ MOKINIŲ VERTINIMAS**

39. Specialiųjų ugdymosi poreikių mokiniams taikoma ta pati vertinimo sistema, kaip ir kitiems klasės mokiniams.

40. Mokiniai mokomi pagal dalyko mokytojo individualiai parengtą ir jiems pritaikytą programą.

41. Jų mokymosi pasiekimai yra vertinami orientuojantis į konkrečiam mokiniui iškeltus ugdymo(si) tikslus, uždavinius, numatomas įgyti kompetencijas, nes jų ugdymosi turinys yra siaurinamas, atsižvelgiant būtent į šio mokinio individualius gebėjimus. Taip pat jų žinios, gebėjimai ir įgūdžiai vertinami pagal jiems sudarytos programos turinio įsisavinimo lygį.

42. Šių mokinių pusmečių įvertinimai turėtų būti teigiami, nurodant kokį atskirų dalykų pasiekimų lygį jie pasiekė. Jeigu jų įvertinimo lygiai aukštesni arba žemesni nei patenkinamo lygio, peržiūrima programa.

**VIII. BAIGIAMOSIOS NUOSTATOS**

43. Remdamiesi vertinimo informacija, mokytojai priima sprendimus dėl ugdymo turinio, mokymo metodų ir strategijų, mokymosi užduočių, šaltinių tinkamumo, ugdymo tikslų realumo.

44. Progimnazijos pradinių klasių mokinių pažangos ir pasiekimų vertinimo tvarkos aprašas, esant reikalui, gali būti koreguojamas ir tobulinamas bendru sutarimu pradinio ugdymo mokytojų metodinės grupės narių susirinkime.